 NA CHARLES WASONGA WAZIRI wa Fedha Profesa Njuguna Ndung’u jana alizindua bajeti ya Sh3.7 trilioni, ikiwa ni ongezeko la Sh400 bilioni kutoka ile ya mwaka 2022. Kwenye hotuba ya kurasa 129, ni wazi kuwa serikali ya kitaifa ndiyo itakayopokea mgao wa juu zaidi (Sh2.3 trilioni), huku serikali za kaunti zikipangiwa kupokea Sh385.4 bilioni. Ili kukidhi mahitaji yote kwenye bajeti, serikali inatarajiwa kukopa Sh720.1 bilioni. Hii itafanya bajeti yote kuwa ya Sh4.4 trilioni. Waziri aliambia Bunge jana kwamba, zaidi ya thuluthi moja ya bajeti (Sh1.6 trilioni) itatumika kulipa madeni. “Deni la umma liko katika hali tunayoweza kulidhibiti, lakini linaweza kutulemea tusipolishughulikia. Nataka kuwahakikishia Wakenya na wawekezaji kwamba uwezo wetu wa kifedha uko imara. Tumejitolea kutekeleza majukumu yetu ya kulipa madeni, likiwemo lile la Eurobond linalostahili kulipwa kufikia Juni mwaka ujao,” akasema. Ili kutekeleza majukumu yake ya kifedha, seikali inapanga kuanzisha kodi mbalimbali, huku akithibitisha kuwa pesa za kujenga nyumba za bei nafuu hazitakuwa mchango bali sehemu ya ushuru. Gharama ya maisha itaendelea kupanda baada ya waziri huyo kuunga mkono nyongeza ya ushuru wa ziada ya thamani (VAT) kwa bidhaa za mafuta kutoka kiwango cha asilimia 8 cha sasa hadi kiwango cha asilimia 16. Hii ina maana kuwa, endapo pendekezo hilo lililoko katika Mswada wa Fedha wa 2023 litapitishwa, bei ya mafuta aina ya petroli itapanda kutoka Sh180 kwa lita hadi zaidi ya Sh200 kuanzia Julai 1, 2023. Bei ya umeme pia inatarajiwa kupanda kwa kiwango kikubwa ikizingatia kuwa mafuta aina ya dizeli hutumika kuzalisha umeme zaidi. Wengine ambao watakuwa na wakati mgumu kwa kipindi cha mwaka mmoja ujao endapo bunge litaidhinisha bajeti hiyo, ni walevi, wacheza kamari, vyombo vya habari, waagizaji wa sukari na bidhaa kutoka ng’ambo, wafanyabiashara wadogo na wafanyakazi wanaopokea mishahara ya zaidi ya Sh500,000 kila mwezi. Hii ni baada ya Prof Ndung’u kuongeza ushuru ambao watatozwa katika mwaka wa kifedha wa 2023/2024. Aidha, ni afueni kwa Wakenya wanaotumia gesi ya kupikia, wenye nyumba za kukodisha, watengenezaji lishe ya mifugo, wauzaji chai nje ya nchi, watengenezaji vipuri vya ndege, watengenezaji vyatu humu nchini miongoni mwa wengine. Hii ni baada ya Waziri Ndung’u kuondoa au kuteremsha ushuru unaotozwa bidhaa hizo katika bajeti aliyoisoma jana bunge kwa muda wa saa tatu na dakika 20. Waziri pia alitangaza kuongeza fedha watakazopokea wafanyibiashara kupitia Hazina ya Hustler, Sh5 bilioni za kununua mbolea iliyopunguzwa bei pamoja na Sh628.7 bilioni za kufadhili elimu. Makadirio hayo ya bajeti pia yananuia kupunguza ushuru wa kutumia mtandao wa intaneti kutoka asilimia 20 hadi 15. “Ili kuwezesha kupatikana kwa huduma kidijitali, napendekeza kwa Bunge lipunguze ushuru unaotozwa simu, intaneti, data na ada za kutuma pesa kupitia benki au simu kwa asilimia tano,” akasema. Bajeti hiyo ilisheheni vipengele kadha vilivyomo kwenye Mswada wa Fedha 2023 ambao ulisomwa na kupitishwa kwa awamu ya mwisho. Jana Alhamisi, Wabunge wa upinzani walisusia hafla hiyo wakisema, bajeti hiyo inalenga kukandamiza raia, hasa wale wa mapato ya chini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  